การประกอบธุรกิจของแต่ละสายผลิตภัณฑ์

ลักษณะของผลิตภัณฑ์

ฝาจีบ (CROWN CAP) เป็นฝาปิดผนึกขวด ทำมาจากแผ่นเหล็กเคลือบอัดขึ้นรูป
ภายในบุด้วยวัสดุผนึกป้องกันการรั่วซึม เมื่อปิดแน่นจะสามารถเก็บรักษาคุณภาพเครื่องดื่ม
หรือผลิตภัณฑ์ภายในขวดได้ดี ปัจจุบันใช้ผนึกขวดบรรจุน้ำอัดลม เบียร์ โซดา นมถั่วเหลือง น้ำผลไม้

ฝาเกลียวกันปลอม (PILFER-PROOF CAP) ใช้ปิดผนึกขวดเกลียว
พัฒนาขึ้นเพื่อป้องกันการปลอมปนสินค้า ทำจากแผ่นอลูมิเนียมอัดขึ้นรูปเป็นลักษณะถ้วยทรงกระบอก
มีรอยปรุโดยรอบระหว่างตัวฝากับขอบฝา ภายในบุด้วยวัสดุป้องกันการรั่วซึม ไม่เป็นสนิม
เหมาะสมที่จะใช้ผนึกขวดบรรจุน้ำอัดลม เครื่องดื่มบำรุงกำลัง สุรา ยา ฝาเกลียวกันปลอมเปิดง่าย
ใช้ปิดซ้ำได้อีกเมื่อบริโภคไม่หมดในคราวเดียว แต่สามารถเห็นได้ชัดว่าผ่านการเปิดมาแล้ว

  ฝาพลาสติก (PLASTIC CAP) เป็นฝาปิดผนึกขวดที่ผลิตโดยใช้พลาสติกเรซิน
  หลอมละลายขึ้นรูปเป็นฝา มีรูปแบบที่เหมาะสมกับการใช้งานที่แตกต่างกันหลายประเภท
  ลักษณะโดยทั่วไปของฝา มีร่องกันลื่นโดยรอบ
  และมีรอยปรุระหว่างตัวฝากับขอบฝาเพื่อให้เปิดได้ง่าย
  ใช้ปิดซ้ำได้อีกเมื่อบริโภคไม่หมดในคราวเดียว ปัจจุบัน บริษัทฯ
  มีฝาพลาสติกหลายชนิดเพื่อตอบสนองความต้องการของลูกค้า ได้แก่

-   ฝาพลาสติกชนิดมีวัสดุบุผนึกป้องกันการรั่วซึม สำหรับใช้ปิดผนึกขวดบรรจุน้ำอัดลม
    หรือผลิตภัณฑ์ที่ผ่านกระบวนการบรรจุด้วยอุณหภูมิสูง เช่น ชา นม เครื่องดื่มบำรุงกำลัง

-   ฝาพลาสติกชนิดไม่มีวัสดุบุผนึกป้องกันการรั่วซึม
    ที่ออกแบบมาให้สามารถป้องกันการรั่วซึมได้โดยไม่ต้องอาศัยวัสดุบุผนึกชั้นใน
    ใช้ผนึกขวดบรรจุน้ำดื่ม น้ำผลไม้ เป็นต้น

-   ฝาพลาสติกชนิดไม่มีวัสดุบุผนึกป้องกันการรั่วซึม เพื่อการบรรจุในระบบปลอดเชื้อ (Aseptic)

ฝาวงแหวนแม็กซี่คราวน์ (MAXI CROWN) เป็นฝาปิดผนึกขวดที่ทำจากแผ่นเหล็กอัดขึ้นรูปและบากร่อง
ภายในบุด้วยวัสดุป้องกันการรั่วซึม พัฒนาขึ้นเพื่อให้ดึงวงแหวนเปิดได้ง่าย
ป้องกันการนำกลับมาใช้ใหม่และการปลอมปนสินค้าได้สมบูรณ์แบบ
เหมาะสมที่จะใช้ปิดผนึกผลิตภัณฑ์ไม่แช่เย็นต่างๆ

ฝาวงแหวนแม็กซี่แค้ป (MAXI CAP)
เป็นฝาปิดผนึกขวดที่ทำจากแผ่นอลูมิเนียมทั้งชิ้นอัดขึ้นรูปและบากร่องภายในบุด้วยวัสดุผนึกป้องกันการรั่วซึม
นอกจากคุณสมบัติทั่วไปที่เหมือนกับฝาวงแหวนแม็กซี่คราวน์แล้ว
ยังมีคุณสมบัติเหมาะสำหรับผลิตภัณฑ์ที่ต้องเก็บไว้ในที่ที่มีความชื้นสูง
หรือเปียกชื้นเป็นเวลายาวนานได้โดยฝาไม่เป็นสนิม เช่น น้ำดื่ม เบียร์ สุรา น้ำผลไม้

ฝาวงแหวนแม็กซี่พี (MAXI-P) เป็นฝาปิดผนึกขวดที่ทำจากแผ่นอลูมิเนียมอัดขึ้นรูปและบากร่อง
ภายในบุด้วยวัสดุป้องกันการรั่วซึม คุณสมบัติโดยทั่วไปเหมือนกับฝาวงแหวนแม็กซี่แค้ป
ยกเว้นวงแหวนที่ใช้ดึงเปิดเปลี่ยนจากอลูมิเนียมเป็นพลาสติก สามารถป้องกันการปลอมปนสินค้า
และเหมาะสำหรับผลิตภัณฑ์ที่ต้องการเก็บไว้ในที่ที่มีความชื้นสูงโดยฝาไม่เป็นสนิม เช่น น้ำดื่ม เบียร์
สุรา น้ำผลไม้

การตลาดและการแข่งขัน

กลยุทธ์ทางการตลาด

จากภาวะการชะลอตัวของเศรษฐกิจที่หลายประเทศรวมทั้งประเทศไทยต้องเผชิญ
อันเป็นผลกระทบจากวิกฤตการเงินที่เกิดขึ้นตั้งแต่ปลายปี 2551 และต่อเนื่องมาถึงปี 2552
ประกอบกับปัญหาทางการเมืองและความไม่สงบภายในประเทศส่งผลให้เศรษฐกิจในประเทศไม่เติบโตเท่าที่ควร
แม้ว่าในช่วงไตรมาสสุดท้ายของปีภาคการผลิตและส่งออกจะเริ่มดีขึ้น
แต่โดยภาพรวมตลอดทั้งปียังไม่ส่งผลให้เห็นการฟื้นตัวอย่างชัดเจนเมื่อเทียบกับปี 2551

สำหรับสถานการณ์ด้านราคาวัตถุดิบนั้น ปี 2552 ถือว่าดีกว่าปีที่ผ่านมา
แม้ว่าจะมีการปรับตัวสูงขึ้นบ้างในช่วงปลายปี
แต่เนื่องจากอัตราแลกเปลี่ยนของเงินบาทที่แข็งค่าขึ้นเมื่อเทียบกับเงินสกุลดอลล่าร์นั้น
ทำให้ผลกระทบด้านราคาวัตถุดิบบรรเทาลง อย่างไรก็ตาม บริษัทฯ
ยังคงมุ่งมั่นที่จะสร้างความได้เปรียบทางด้านการขาย ด้วยการกำหนดราคาจำหน่ายอย่างเป็นธรรม
และสามารถแข่งขันได้ ผลิตสินค้าที่มีคุณภาพเป็นที่ยอมรับของลูกค้า
เพิ่มทีมงานขายเพื่อให้บริการทั้งก่อนการขายและหลังการขาย
เสริมทีมงานบริการเทคนิคให้มีความแข็งแกร่งและยกระดับการให้บริการ
ตลอดจนให้คำปรึกษาทางด้านเทคนิคแก่ลูกค้าได้อย่างรวดเร็ว
เพื่อเพิ่มความเชื่อมั่นให้กับลูกค้าของบริษัทฯ นอกจากนี้ ได้พิจารณาขยายกำลังการผลิตฝาพลาสติก
เพื่อตอบสนองความต้องการของลูกค้าที่เพิ่มขึ้นตามการเติบโตของตลาด
โดยมีเป้าหมายหลักที่มุ่งเน้นรักษาฐานลูกค้ารายเดิม และขยายการขายไปยังกลุ่มลูกค้ารายใหม่ๆ
อย่างต่อเนื่อง

จากผลกระทบที่เกิดขึ้นกับเศรษฐกิจในประเทศ บริษัทฯ
จึงมีนโยบายขยายตลาดไปยังต่างประเทศมากขึ้นโดยเฉพาะประเทศในแถบเอเชียตะวันออกเฉียงใต้และออสเตรเลีย
นิวซีแลนด์ โดยมุ่งเน้นผลิตภัณฑ์ที่บริษัทฯมีความได้เปรียบ ได้แก่ ฝาอลูมิเนียมเกลียว ฝาแม็กซี่ และ
ฝาพลาสติก เป็นต้น

กลยุทธ์ทางการตลาดของบริษัทฯ ในปี 2552 มีดังนี้

(1) คุณภาพของผลิตภัณฑ์

บริษัทฯ มีความมุ่งมั่นในการผลิตสินค้าที่มีคุณภาพตรงตามที่ลูกค้าต้องการ
และได้มาตรฐานตามข้อกำหนด โดยไม่มีสิ่งปนเปื้อนอันอาจเกิดผลกระทบต่อผลิตภัณฑ์ของลูกค้า
และเป็นอันตรายต่อสุขภาพของผู้บริโภค บริษัทฯ ได้นำระบบบริหารคุณภาพ ISO 9001 : 2008
ระบบการจัดการด้านสิ่งแวดล้อม ISO14001 : 2004
ระบบการจัดการสุขลักษณะที่ดีในสถานประกอบการ ( Good Manufacturing Practice – GMP
) ระบบการบำรุงรักษาทวีผลแบบทุกคนมีส่วนร่วม (TPM) และริเริ่มนำระบบข้อเสนอแนะ (Kaizen
Suggestion System) ระบบการวิเคราะห์อันตรายและจุดวิกฤตที่ต้องควบคุม (HACCP)
มาใช้ในการบริหารงานและเป็นแนวทางในการปฏิบัติงาน
เพื่อให้การควบคุมคุณภาพในทุกขั้นตอนเป็นไปอย่างเที่ยงตรงและถูกต้องตรงตามมาตรฐาน พร้อมกันนี้
บริษัทฯ ได้ลงทุนติดตั้งอุปกรณ์สำหรับตรวจจับและคัดแยกผลิตภัณฑ์ที่ไม่ได้คุณภาพ
เพื่อป้องกันมิให้สินค้าที่ไม่ได้ตามมาตรฐานส่งถึงมือลูกค้า
อันช่วยเสริมสร้างความมั่นใจให้กับลูกค้าได้มากยิ่งขึ้น

(2) ด้านราคา

จากสภาวะเศรษฐกิจที่หดตัว และคู่แข่งขันที่เพิ่มขึ้นมากในปัจจุบัน บริษัทฯ
จึงตระหนักดีถึงความสำคัญในการแข่งขันด้านราคา อันเป็นปัจจัยลำดับต้นๆ
ในการตัดสินใจซื้อสินค้าของลูกค้า เนื่องจากสินค้าของบริษัทฯ เป็นต้นทุนโดยตรงของลูกค้า
แผนงานต่างๆ เพื่อลดต้นทุนจึงถูกกำหนดขึ้นเพื่อให้ทุกฝ่ายได้ดำเนินการ
ทั้งด้านการจัดซื้อจัดหาวัตถุดิบเพื่อลดต้นทุนทางด้านการผลิต
การเพิ่มประสิทธิภาพและลดค่าใช้จ่ายในกระบวนการผลิตและการบริหารอย่างต่อเนื่อง
เพื่อให้บริษัทฯ มีต้นทุนและราคาที่แข่งขันได้ในตลาด และเป็นราคาที่เป็นธรรม

(3) ด้านบริการ

นอกจากปัจจัยทางด้านราคาจำหน่ายแล้ว
สิ่งสำคัญที่จะสามารถรักษาลูกค้าไว้ได้อีกประการคือการบริการ บริษัทฯ ตระหนักดีในเรื่องนี้
จึงได้มุ่งเน้นให้บริการลูกค้า ทั้งก่อนการขายและหลังการขาย เพื่อให้มั่นใจได้ว่าสินค้าที่บริษัทฯ
ส่งมอบมีคุณภาพตรงตามความต้องการ มีความถูกต้อง ครบจำนวน
และเหมาะสมต่อการใช้งานของลูกค้า โดยมีทีมงานขายและทีมงานบริการเทคนิค
ที่มีความรู้ความชำนาญ
พร้อมจะให้บริการและแก้ปัญหาทางเทคนิคให้กับลูกค้าได้อย่างรวดเร็วและทันท่วงที
ติดตามดูแลงานและลูกค้าอย่างต่อเนื่องสม่ำเสมอ
รวมถึงการส่งมอบผลิตภัณฑ์ให้กับลูกค้าได้อย่างถูกต้อง ครบถ้วน และตรงตามกำหนด
ซึ่งถือเป็นกลยุทธ์หลักสำคัญ ที่ช่วยเสริมสร้างความได้เปรียบให้แก่บริษัทฯ
ในภาวะที่มีการแข่งขันสูงเช่นปัจจุบัน

(4) การพัฒนาผลิตภัณฑ์

บริษัทฯ มีผลิตภัณฑ์หลากหลายประเภท เพื่อตอบสนองการใช้งานของลูกค้า
และการสร้างความแตกต่างในตัวสินค้าให้โดดเด่นแตกต่างจากผู้ผลิตรายอื่น
นับเป็นการเพิ่มทางเลือกให้กับลูกค้าที่ต้องการจุดขายที่ไม่เหมือนใคร เพื่อกระตุ้นการซื้อจากผู้บริโภค
บริษัทฯ มีหน่วยงานวิจัยและพัฒนา ซึ่งได้รับการสนับสนุนทางเทคนิคจากบริษัท โตโยไซกัน ไกชา
จำกัดในประเทศญี่ปุ่น ทำหน้าที่พัฒนาผลิตภัณฑ์ใหม่ๆ เข้าสู่ตลาด ปรับปรุงและพัฒนาผลิตภัณฑ์ปัจจุบัน
รวมถึงการพัฒนาผลิตภัณฑ์ใหม่ๆ ตามความต้องการของตลาด

  ภาวะอุตสาหกรรมและการแข่งขัน

จากภาวะเศรษฐกิจโลกที่ชะลอตัวลงตั้งแต่ไตรมาสที่ 4 ปี 2551
ส่งผลกระทบต่อเศรษฐกิจไทยให้มีการหดตัวตลอด 3 ไตรมาสแรกของปี 2552
ถึงแม้จะมีการขยายตัวเป็นครั้งแรกในไตรมาสที่ 4 ก็ตาม ส่งผลให้ภาพรวมในปี 2552
เศรษฐกิจไทยหดตัวร้อยละ 2.3 ซึ่งชะลอลงจากปีก่อนที่ขยายตัวร้อยละ 2.5
สะท้อนให้เห็นถึงภาวะการบริโภคและการลงทุนภายในประเทศ
รวมถึงภาคการส่งออกลดลงอย่างมาก

อย่างไรก็ตาม จากตัวเลขการขยายตัวทางเศรษฐกิจในไตรมาส 4 ปี 2552 บ่งชี้ว่า
เศรษฐกิจภายในประเทศเริ่มฟื้นตัว โดยการใช้จ่ายของครัวเรือน การลงทุนภาคเอกชน
และการส่งออกปรับตัวดีขึ้น
ซึ่งจากรายงานภาพรวมเศรษฐกิจของสำนักงานคณะกรรมการพัฒนาการเศรษฐกิจและสังคมแห่งชาติ
แสดงให้เห็นว่ากลุ่มอุตสาหกรรม

เครื่องดื่มมีการปรับตัวดีขึ้น โดยมีอัตราการใช้กำลังการผลิตเพิ่มขึ้นในไตรมาสที่ 4
ส่อเค้าให้เห็นถึงแนวโน้มที่ดีของเศรษฐกิจในประเทศที่จะมีการเติบโตในปี 2553

1.  ขนาดตลาดและอัตราการเติบโต

ขนาดตลาดบรรจุภัณฑ์ฝาโลหะสำหรับเครื่องดื่มบรรจุขวดในปี 2552 มีอัตราการเติบโตลดลงร้อยละ
7 อันเป็นผลมาจากภาวะเศรษฐกิจที่ชะลอตัวลง
จากปัญหาทางด้านการเมืองและความไม่สงบในประเทศ ส่งผลให้การบริโภคลดลง
โดยอุตสาหกรรมหลักที่ใช้ฝาปิดโลหะ อาทิ น้ำนมถั่วเหลือง และเครื่องดื่มบำรุงกำลัง
มีอัตราการเติบโตลดลง โดยเฉพาะอุตสาหกรรมเบียร์ที่ลดลงเป็นอย่างมาก

ส่วนฝาพลาสติกสำหรับเครื่องดื่มบรรจุก๊าซมีอัตราการเติบโตเพิ่มขึ้นมากกว่าร้อยละ 20
อันเป็นผลมาจากผู้ผลิตได้เพิ่มความหลากหลายของผลิตภัณฑ์โดยการออกขนาดบรรจุที่มีความแตกต่างให้ครอบคลุมผู้บริโภคกลุ่มต่างๆ
มากขึ้น ขณะที่ฝาพลาสติกสำหรับเครื่องดื่มบรรจุร้อนและการบรรจุแบบปลอดเชื้อ (Aseptic)
มีอัตราการเติบโตที่เพิ่มขึ้นมากกว่าร้อยละ 10 ในกลุ่มผลิตภัณฑ์หลากหลาย อาทิ ชา กาแฟ
เครื่องดื่มน้ำผลไม้ เครื่องดื่มบำรุงสุขภาพ
ซึ่งสอดคล้องกับการใช้ชีวิตของผู้บริโภคที่สามารถเลือกบริโภคได้หลากหลายขึ้น

2. สภาพการแข่งขัน

อุตสาหกรรมเครื่องดื่มในปี 2552 มีอัตราการเติบโตที่ไม่สูงมากนัก
ตามการชะลอตัวของภาวะเศรษฐกิจภายในประเทศและนโยบายของภาครัฐที่เกี่ยวข้องกับอุตสาหกรรมเครื่องดื่ม
ผู้ผลิตเครื่องดื่มจึงต้องแข่งขันกันสูง ทั้งในด้านราคาจำหน่ายและรูปแบบของผลิตภัณฑ์
รวมถึงมีการเพิ่มรายการส่งเสริมการขายในรูปแบบต่างๆ
เพื่อกระตุ้นความต้องการซื้อของผู้บริโภคและรักษาส่วนแบ่งตลาดเดิมของตัวเองไว้
ในขณะเดียวกันก็ต้องพยายามลดต้นทุนการผลิตลง
เช่นการปรับเปลี่ยนเทคโนโลยีการผลิตเพื่อลดการใช้วัสดุ หรือเปลี่ยนไปใช้วัสดุอื่นที่ต้นทุนต่ำกว่า
อาทิ การปรับเปลี่ยนมาใช้ขวดบรรจุที่มีคอขวดที่สั้นลง และใช้ฝาที่มีน้ำหนักเบา

จากภาวะการแข่งขันดังกล่าว ส่งผลให้บริษัทฯ
ต้องมีการปรับตัวให้ทันต่อความต้องการของลูกค้าที่มีการเปลี่ยนแปลงตลอดเวลา
ไม่ว่าจะเป็นด้านเทคโนโลยีการผลิตให้สินค้ามีคุณภาพ มีรูปแบบที่ทันสมัยและสะดวกในการใช้งาน
เพื่อเพิ่มขีดความสามารถในการแข่งขันของบริษัทฯ กับผู้ผลิตฝาเครื่องดื่มรายอื่นๆ ในตลาด
และรักษาส่วนแบ่งตลาดเดิมของบริษัทฯ ไว้
ตลอดจนให้ความสำคัญกับการกำหนดราคาจำหน่ายสินค้าที่เหมาะสมและเป็นธรรม
มีการให้บริการหลังการขายอย่างต่อเนื่อง
ทั้งนี้เพื่อสร้างความพึงพอใจและจูงใจให้ลูกค้าใช้ผลิตภัณฑ์ของบริษัทฯ ต่อไป

  3. แนวโน้มธุรกิจ

ในปี 2552 อัตราการเติบโตของตลาดเครื่องดื่มภายในประเทศไม่สูงมาก
เนื่องจากได้รับผลกระทบจากการชะลอตัวของภาวะเศรษฐกิจโลกในช่วงไตรมาสสุดท้ายของปี 2551
ส่งผลให้เกิดการหดตัวของภาวะเศรษฐกิจภายในประเทศ และภาวะกำลังซื้อของประชาชนที่ลดลง
ประกอบกับปัญหาทางการเมืองภายในประเทศในช่วงต้นปี
ได้ส่งผลต่อพฤติกรรมการบริโภคให้มีการสังสรรค์ที่ลดลงด้วย

นอกจากนี้จากมติคณะรัฐมนตรีที่เห็นชอบให้ปรับขึ้นภาษีสรรพสามิตเครื่องดื่มแอลกอฮอล์
ทั้งสุราแช่ประเภทเบียร์ และสุรากลั่นชนิดสุราขาว สุราผสม และสุราพิเศษ (บรั่นดี) เมื่อวันที่ 6
พฤษภาคม 2552 ได้ส่งผลกระทบต่อภาระต้นทุนของผู้ผลิตที่เพิ่มสูงขึ้น
จึงจำเป็นต้องปรับขึ้นราคาขายสินค้าดังกล่าว
ส่งผลให้ประชาชนลดการบริโภคเครื่องดื่มแอลกอฮอล์ลง
และมีผลสืบเนื่องให้อุตสาหกรรมผู้ผลิตฝาเครื่องดื่มมีปริมาณลดลงตามไปด้วย บริษัทฯ
จึงต้องปรับตัวตามภาวะการณ์ที่เกิดขึ้น
โดยจัดเตรียมกำลังการผลิตให้สอดคล้องกับสถานการณ์ที่เปลี่ยนไป
แต่ยังคงมุ่งเน้นการรักษาคุณภาพผลิตภัณฑ์ตามมาตรฐาน การสร้างความสัมพันธ์ที่ดีต่อคู่ค้าและลูกค้า
เพื่อให้มั่นใจว่าสามารถจัดหาวัตถุดิบที่มีคุณภาพและปริมาณเพียงพอกับความต้องการของลูกค้า
และกำหนดราคาจำหน่ายได้อย่างเหมาะสมและเป็นธรรม
นอกจากนี้ยังมุ่งเน้นการควบคุมต้นทุนการผลิตและค่าใช้จ่ายต่างๆ ให้เป็นไปอย่างมีประสิทธิภาพ ทั้งนี้
เพื่อเพิ่มขีดความสามารถในการแข่งขันและเพื่อให้สามารถรักษาส่วนแบ่งตลาดเดิมไว้ได้

ในส่วนของผู้ผลิตเครื่องดื่ม ก็มีแนวโน้มที่จะปรับเปลี่ยนมาใช้บรรจุภัณฑ์ประเภทขวดพลาสติกมากขึ้น
เพื่อให้สอดคล้องกับพฤติกรรมของผู้บริโภคที่นิยมความคล่องตัว สะดวกสบาย และทันสมัย ซึ่งบริษัทฯ
ได้เตรียมความพร้อมเพื่อให้สามารถรองรับความต้องการใช้ฝาพลาสติกที่เพิ่มมากขึ้นไว้แล้ว
อีกทั้งยังพยายามหาตลาดใหม่ เพื่อชดเชยยอดฝาโลหะที่ลดลงด้วยเช่นกัน

  4. ความยากง่ายของผู้ที่จะเข้ามาเป็นคู่แข่งขันรายใหม่

บริษัทฯ ได้รับการถ่ายทอดเทคโนโลยีการผลิตฝาที่ทันสมัยจาก บริษัท โตโยไซกัน ไกชา จำกัด
ซึ่งเป็นบริษัทที่มีชื่อเสียงด้านการผลิตบรรจุภัณฑ์ในประเทศญี่ปุ่น ทำให้การผลิตสินค้าของบริษัทฯ
มีคุณภาพ และได้รับความไว้วางใจจากลูกค้า
การเข้ามาของผู้ผลิตรายใหม่ในอุตสาหกรรมผลิตฝาขวดเครื่องดื่ม
จึงต้องเผชิญกับภาวะการแข่งขันที่สูง เพราะนอกจากคู่แข่งต้องมีเทคโนโลยีการผลิตที่ทันสมัย
ที่ช่วยเพิ่มความสามารถในการแข่งขันด้านคุณภาพของผลิตภัณฑ์และราคาขายแล้ว
คู่แข่งยังต้องสร้างสัมพันธภาพที่ดีต่อคู่ค้าและลูกค้าในอุตสาหกรรมนี้
ซึ่งทำธุรกิจและมีความเชื่อถือในบริษัทฯ มาเป็นระยะเวลานานกว่า 40 ปี ดังนั้น
การที่คู่แข่งรายใหม่จะเข้ามาดำเนินธุรกิจนี้ จึงทำได้ค่อนข้างยาก

อย่างไรก็ตาม ตามกรอบข้อตกลงเขตการค้าเสรีอาเซียนที่จะเริ่มมีผลบังคับใช้ในปี 2553 นี้
ย่อมเปิดโอกาสให้บรรจุภัณฑ์ต่างๆ
รวมทั้งฝาปิดผนึกจากต่างประเทศเข้ามาในประเทศมากขึ้นอย่างหลีกเลี่ยงไม่ได้
ซึ่งอาจจะส่งผลกระทบต่อยอดขายของบริษัทฯ บริษัทฯ จึงต้องศึกษาถึงผลกระทบต่างๆ ที่จะเกิดขึ้น
เพื่อลดความเสี่ยงที่จะสูญเสียส่วนแบ่งตลาดให้แก่คู่แข่งรายใหม่
พร้อมทั้งมองหาลู่ทางที่จะขยายตลาดเพิ่มเติมทั้งในประเทศและต่างประเทศอีกด้วย

5. ความเป็นไปได้ที่จะมีสินค้าทดแทน

ปัจจัยสำคัญประการหนึ่งที่ผู้บริโภคใช้พิจารณาเลือกซื้อเครื่องดื่ม คือบรรจุภัณฑ์ของเครื่องดื่มนั้นๆ
โดยจะพิจารณาจากองค์ประกอบหลายอย่าง เช่น ขวดที่ใช้บรรจุต้องมีคุณภาพดี
มีฝาปิดผนึกแน่นหนาสามารถ

ป้องกันสิ่งปลอมปนมิให้เข้าไปในผลิตภัณฑ์ได้
ฝาปิดผนึกจึงนับเป็นส่วนประกอบสำคัญอันหนึ่งของบรรจุภัณฑ์เครื่องดื่ม
ที่ช่วยสร้างความมั่นใจในความสะอาดและความปลอดภัยที่ผู้บริโภคมีต่อเครื่องดื่มนั้น

ปัจจุบันการใช้บรรจุภัณฑ์พลาสติกสำหรับเครื่องดื่มมีแนวโน้มเพิ่มขึ้น
เนื่องจากมีรูปแบบที่หลากหลายและสามารถปรับเปลี่ยนให้สอดคล้องกับพฤติกรรมของผู้บริโภคได้ง่าย
ส่งผลให้ผู้ผลิตเครื่องดื่มหันมาใช้ขวดและฝาพลาสติกมากขึ้นเพราะสามารถตอบสนองความต้องการของผู้บริโภคได้รวดเร็วและครอบคลุมทุกกลุ่มเป้าหมาย
นอกจากนี้ ยังมีบรรจุภัณฑ์ประเภทกล่องกระดาษที่เข้ามาทดแทนบรรจุภัณฑ์ประเภทขวดแก้ว
เนื่องจากจัดหาวัตถุดิบได้ง่าย
และตอบสนองความต้องการของผู้บริโภคที่นิยมความสะดวกสบายได้ดีเช่นกัน

อย่างไรก็ตาม บริษัทฯ
ได้จัดเตรียมกำลังการผลิตฝาพลาสติกเพื่อรองรับกับความต้องการที่เพิ่มขึ้นรวมทั้งหาตลาดและขยายฐานลูกค้าใหม่
เพื่อชดเชยยอดขายฝาโลหะที่ลดลง ขณะเดียวกันบริษัทฯ
ได้ขยายการขายเพื่อรองรับกำลังการผลิตของฝาโลหะ
โดยมุ่งเน้นการขายไปในอุตสาหกรรมเครื่องดื่มบำรุงกำลัง สุรา และน้ำผลไม้บรรจุขวดแก้ว
ตลอดจนขยายตลาดส่งออกให้มากขึ้นด้วย

ยอดขายของกลุ่มลูกค้ารายใหญ่และสัดส่วนการจำหน่าย

ในระยะเวลา 3 ปีที่ผ่านมา มีการขายให้แก่ลูกค้ารายใหญ่ 10
รายแรกคิดเป็นร้อยละเทียบกับยอดขายรวมของบริษัทฯ ดังนี้

  หน่วย : ล้านบาท

+-------------+----------+-------------------------+------------------+
| ปี           | ย        | ยอดขายเฉพาะลูกค้า 10      | คิดเป็นร้อยละ       |
|             | อดขายรวม | รายแรก                  |                  |
+-------------+----------+-------------------------+------------------+
| 2550        | 2,199    | 1,640                   | 74.6             |
|             |          |                         |                  |
| 2551        | 2,353    | 1,756                   | 74.6             |
|             |          |                         |                  |
| 2552        | 2,348    | 1,823                   | 77.6             |
+-------------+----------+-------------------------+------------------+

  ลูกค้ารายใหญ่ของบริษัทฯ ใน 10 รายแรก มีจำนวน 4 ราย เป็นผู้ถือหุ้นของบริษัทฯ คือ

  1) บริษัท บุญรอดบริวเวอรี่ จำกัด และบริษัทในเครือ

2)  บริษัท เสริมสุข จำกัด (มหาชน)

3)  บริษัท กรีนสปอต จำกัด

4)  บริษัท ไทยน้ำทิพย์ จำกัด

  บริษัทฯ ไม่มีการขายให้กับลูกค้ารายใดเกินร้อยละ 30 ของยอดขายเป็นเวลา 3 ปีติดต่อกัน

สัดส่วนการจำหน่ายผลิตภัณฑ์ในประเทศและต่างประเทศ

  หน่วย : ล้านบาท

+------------+------------------+--------------------+----------------+
| ปี          | ย                | ยอดจำหน่ายต่างประเทศ | ยอดจำหน่ายรวม   |
|            | อดจำหน่ายในประเทศ |                    |                |
+------------+------------------+--------------------+----------------+
| 2550       | 1,891            | 308                | 2,199          |
|            |                  |                    |                |
| (%)        | 86.0             | 14.0               | 100            |
+------------+------------------+--------------------+----------------+
| 2551       | 1,953            | 399                | 2,352          |
|            |                  |                    |                |
| (%)        | 83.0             | 17.0               | 100            |
+------------+------------------+--------------------+----------------+
| 2552       | 1,956            | 392                | 2,348          |
|            |                  |                    |                |
| (%)        | 83.3             | 16.7               | 100            |
+------------+------------------+--------------------+----------------+

ตลาดต่างประเทศที่สำคัญ ได้แก่ อินโดนีเซีย ลาว พม่า เวียดนาม ออสเตรเลีย นิวซีแลนด์ จีน
และ ไต้หวัน เป็นต้น

กราฟแสดงยอดการจำหน่ายผลิตภัณฑ์ในประเทศและต่างประเทศ

[]

สิทธิหรือข้อจำกัดในการประกอบธุรกิจ

บริษัทฯ ได้รับสิทธิเกี่ยวกับกรรมวิธีตลอดจนเทคนิคการผลิตฝาจีบ ฝาเกลียวกันปลอม ฝาพลาสติก
ฝาวงแหวนแม็กซี่ จากบริษัท โตโยไซกัน ไกชา จำกัด ประเทศญี่ปุ่น โดยบริษัทฯ
ชำระค่าสิทธิการผลิตเป็นจำนวนร้อยละของยอดขายสุทธิของแต่ละผลิตภัณฑ์

กำลังการผลิตและปริมาณการผลิต

+------------+-------+----------+-------+----------+-------+----------+
| ผลิตภัณฑ์     | ปี     |          | ปี     |          | ปี     |          |
|            | 2552  |          | 2551  |          | 2550  |          |
+------------+-------+----------+-------+----------+-------+----------+
|            | กำล   | อ        | กำล   | อ        | กำล   | อ        |
|            | ังการผ | ัตราการใช้ | ังการผ | ัตราการใช้ | ังการผ | ัตราการใช้ |
|            | ลิตรวม |          | ลิตรวม |          | ลิตรวม |          |
|            | (ล    | กำ       | (ล    | กำ       | (ล    | กำ       |
|            | ้านชิ้น) | ลังการผลิต | ้านชิ้น) | ลังการผลิต | ้านชิ้น) | ลังการผลิต |
|            |       | (%)      |       | (%)      |       | (%)      |
+------------+-------+----------+-------+----------+-------+----------+
| ก          | 1     | 57       | 1     | 59       | 1     | 60       |
| ลุ่มผลิตภัณฑ์ฝา | 2,620 |          | 2,620 |          | 2,560 |          |
+------------+-------+----------+-------+----------+-------+----------+

  วัตถุดิบ และผู้จำหน่ายวัตถุดิบ

บริษัทฯ มีนโยบายส่งเสริมและสนับสนุนอุตสาหกรรมภายในประเทศ หากว่าวัตถุดิบนั้น
มีคุณภาพมาตรฐานและราคาต้นทุนไม่สูงกว่าที่นำเข้าจากต่างประเทศ บริษัทฯ
จะพิจารณาสั่งซื้อจากภายในประเทศก่อน โดยถือนโยบายการจัดซื้อวัตถุดิบว่า บริษัทฯ
จะจัดหาผู้ขายมากกว่า 1 ราย เพื่อสั่งซื้อวัตถุดิบโดยคำนึงถึงคุณภาพที่ตรงตามมาตรฐาน ราคา
การส่งมอบที่ตรงตามเวลาโดยไม่ให้มีผลกระทบต่อการผลิตของบริษัทฯ

+-----------------------+----------------------+-----------------------+
| ผลิตภัณฑ์                | วัตถุดิบหลักที่ใช้          | % การสั่งซื้อในประเทศ     |
+-----------------------+----------------------+-----------------------+
| กลุ่มผลิตภัณฑ์ฝาโลหะ       | แผ่นเหล็ก / แผ่นอลูมิเนียม | แผ่นเหล็ก 80/           |
|                       |                      | แผ่นอลูมิเนียม 80         |
+-----------------------+----------------------+-----------------------+
| กลุ่มผลิตภัณฑ์ฝาพลาสติก     | Polypropylene        | 80                    |
+-----------------------+----------------------+-----------------------+

ทั้งนี้ บริษัทฯ มิได้พึ่งพาการซื้อวัตถุดิบจากผู้จำหน่ายรายใดเกินกว่าร้อยละ 30
ของมูลค่าการซื้อวัตถุดิบทั้งหมด

ขั้นตอนและเทคโนโลยีการผลิต มีดังนี้

  ฝาประเภทโลหะ ฝาประเภทพลาสติก แผ่นพิมพ์

แหล่งที่มาของเทคโนโลยีการผลิต บริษัทฯ ได้รับการสนับสนุนทางวิชาการ
และเทคโนโลยีในการผลิตจาก บริษัท โตโยไซกัน ไกชา จำกัด ประเทศญี่ปุ่น โดยบริษัทฯ
ชำระค่าสิทธิการผลิตเป็นจำนวนร้อยละของยอดขายสุทธิของแต่ละผลิตภัณฑ์
และค่าใช้จ่ายอื่นสำหรับความช่วยเหลือในการส่งช่างเทคนิคมาช่วยปรับปรุงการผลิตเป็นครั้งคราวตามความจำเป็น

  ระบบการจัดการสิ่งแวดล้อม

นอกเหนือจากการให้ความสำคัญกับคุณภาพของผลิตภัณฑ์และบริการแล้ว บริษัทฯ
ยังมุ่งเน้นการรักษาสภาพแวดล้อม ที่จะส่งผลกระทบต่อผู้ปฏิบัติงานและชุมชนใกล้เคียง
มิให้เกิดมลภาวะในทุกกระบวนการผลิตและทุกปฏิบัติการ ตามนโยบายระบบการบริหารงานคุณภาพ
ระบบการจัดการสิ่งแวดล้อม และระบบการจัดการสุขลักษณะที่ดีของบริษัทฯ
โดยการพัฒนาพนักงานทุกระดับอย่างต่อเนื่อง
เพื่อให้ตระหนักถึงความสำคัญของการใช้ทรัพยากรธรรมชาติให้มีประสิทธิภาพ
และลดผลกระทบต่อสิ่งแวดล้อมอย่างต่อเนื่อง การผลิตสินค้าที่มีความปลอดภัย
ถูกสุขลักษณะอนามัยได้มาตรฐานทัดเทียมกับผลิตภัณฑ์อาหาร
จนได้รับการรับรองตามมาตรฐานระบบจัดการสิ่งแวดล้อม (ISO 14001)
ระบบการจัดการสุขลักษณะที่ดี (GMP) นอกจากนี้บริษัทฯ
ยังได้ริเริ่มดำเนินการระบบการวิเคราะห์อันตรายและจุดวิกฤตที่ต้องควบคุม (HACCP)
ในช่วงปลายปี 2552 เพื่อพัฒนาการผลิตสินค้าให้มีความปลอดภัยต่อผู้บริโภคมากยิ่งขึ้น
โดยกำหนดให้มีนโยบาย เพื่อให้มีการดำเนินการที่สอดคล้อง และปรับปรุงอย่างต่อเนื่อง ดังนี้

นโยบายและเป้าหมายของระบบการบริหารงานคุณภาพ ระบบการจัดการสิ่งแวดล้อม
และระบบการจัดการสุขลักษณะที่ดี (GMP)

บริษัทฯ มุ่งมั่นที่จะดำเนินงานต่าง ๆ ภายใต้นโยบายของระบบการบริหารงานคุณภาพ
ระบบการจัดการสิ่งแวดล้อม และระบบการจัดการสุขลักษณะที่ดี ดังนี้

1.  พัฒนาและปรับปรุงกระบวนการต่างๆ ในระบบการบริหารงานคุณภาพ
    และระบบการจัดการสิ่งแวดล้อมอย่างต่อเนื่อง
    โดยคำนึงถึงประสิทธิภาพของการจัดการทั่วทั้งองค์กร
    และประยุกต์ใช้ระบบการจัดการสุขลักษณะที่ดี (GMP) ในกระบวนการผลิตทุกขั้นตอน
    เพื่อให้ได้ผลิตภัณฑ์ที่มีมาตรฐานทัดเทียมกับผลิตภัณฑ์อาหาร

  2. เพิ่มความสามารถในการสนองตอบความต้องการของลูกค้า โดยเน้นการวิจัยและพัฒนา
  และการลดต้นทุน รวมถึงการแลกเปลี่ยนข้อมูลที่จำเป็นกับลูกค้าในเวลาที่รวดเร็ว

  3. ปฏิบัติตามกฎหมายและข้อกำหนดอื่นๆ ที่เกี่ยวข้อง รวมถึงการป้องกันการเกิดมลภาวะ ณ
  จุดกำเนิด

  4. ใช้พลังงานและทรัพยากรธรรมชาติอย่างมีประสิทธิภาพ

  5. พัฒนาพนักงานทุกระดับอย่างต่อเนื่อง
  เพื่อให้ตระหนึกถึงความสำคัญและปฏิบัติตามระบบการบริหารงานคุณภาพ
  ระบบการจัดการสิ่งแวดล้อม และระบบการจัดการสุขลักษณะที่ดี (GMP) อย่างเคร่งครัด

การดำเนินงานที่ผ่านมา

บริษัทฯ ได้ดำเนินการตามแผนการเฝ้าติดตามและการตรวจวัดกระบวนการที่ต้องควบคุมต่าง ๆ ดังนี้

-   ควบคุมคุณภาพน้ำทิ้งให้เป็นไปตามกฎหมายกำหนด มีระบบบำบัดน้ำเสีย ก่อนปล่อยออกสู่ภายนอก
    เพื่อไม่ให้เกิดผลกระทบต่อชุมชน
    มีการตรวจสอบคุณภาพน้ำทิ้งอยู่เป็นประจำโดยห้องปฏิบัติการเอกชนที่ได้รับการรับรองจากกรมโรงงานอุตสาหกรรม

-   ตรวจสอบปริมาณของสารเจือปนในอากาศที่ปล่อยออกจากปล่องโรงงาน (สู่ภายนอก)
    โดยห้องปฏิบัติการเอกชนที่ได้รับการรับรองโดยกรมโรงงานอุตสาหกรรม
    เพื่อตรวจวัดปริมาณฝุ่นละออง และสารเจือปน

-   ของเสียทุกชนิดของบริษัทฯ
    ได้ถูกคัดแยกและส่งไปกำจัดหรือบำบัดโดยบริษัทที่ได้รับอนุญาตจากกรมโรงงานอุตสาหกรรม
    ทั้งนี้ การดำเนินงานทุกขั้นตอนได้รับอนุญาตจากกรมโรงงานอุตสาหกรรม
    มีการควบคุมและตรวจสอบการปฏิบัติให้สอดคล้องกับการอนุญาตโดยหน่วยงานทั้งภายในและภายนอกอย่างสม่ำเสมอ

-   จากกระบวนการผลิตที่มีงานขึ้นรูป ทำให้เกิดเสียงดัง บริษัทฯ
    ได้ทำการป้องกันและควบคุมโดยการติดตั้งระบบปรับอากาศภายในอาคารโรงงาน
    ซึ่งช่วยควบคุมเสียงดังกระจายสู่ภายนอก

-   นอกจากนี้บริษัทฯ ได้จัดอุปกรณ์ลดเสียงให้กับพนักงานเพื่อสวมป้องกันเสียงขณะปฏิบัติงานอีกด้วย

-   ตรวจวัดเสียง แสง ความร้อน ฝุ่น สารเคมี และไอระเหย
    ในบริเวณที่ทำงานและสถานที่จัดเก็บ ตามประกาศกระทรวงมหาดไทย
    เรื่องความปลอดภัยในการทำงานเกี่ยวกับภาวะแวดล้อม
    ช่วยให้พนักงานอยู่ในสภาพการทำงานที่ปลอดภัย ปลอดมลพิษ ขณะเดียวกัน
    โปรแกรมการตรวจสุขภาพประจำปี
    ช่วยยืนยันความเหมาะสมของมาตรการในการดูแลและป้องกันผลกระทบจากการทำงานที่อาจมีต่อพนักงานอีกทางหนึ่ง

-   นำกระบวนการรีไซเคิล มาช่วยในการลดปริมาณการใช้ทรัพยากรธรรมชาติ
    และมีการพิจารณาแผนการจัดการสิ่งแวดล้อม ให้มีความเหมาะสมและทันสมัยอยู่เป็นประจำทุกปี

-   บริษัทฯ ได้รับการรับรองระบบมาตรฐาน ISO 14001:2004 จากสถาบันรับรองมาตรฐาน
    ไอเอสโอ

ผลสำเร็จตามเป้าหมาย

การดำเนินการตามแผนปฏิบัติงานด้านสิ่งแวดล้อม
ให้สอดคล้องกับข้อกำหนดของมาตรฐานการจัดการด้านสิ่งแวดล้อม ISO14001
รวมถึงกฎหมายและข้อกำหนดด้านสิ่งแวดล้อมของหน่วยงานราชการ ทั้งส่วนกลางและส่วนท้องถิ่น
รวมถึงการป้องกันการเกิดมลภาวะ ณ จุดกำเนิด และสนองตอบความต้องการของลูกค้า
โดยการใช้พลังงานและทรัพยากรธรรมชาติอย่างมีประสิทธิภาพ